Title: กฎสำนักนายกรัฐมนตรี ออกตามความในพระราชบัญญัติเครื่องแบบข้าราชการฝ่ายพลเรือน พ.ศ. 2478 (ฉบับที่ 15)

กฎสำนักนายกรัฐมนตรี
ออกตามความในพระราชบัญญัติเครื่องแบบข้าราชการ
ฝ่ายพลเรือน
พุทธศักราช
๒๔๗๘ (ฉะบับที่ ๑๕)[๑]

อาศัยอำนาจตามความในมาตรา ๗
แห่งพระราชบัญญัติเครื่องแบบข้าราชการฝ่ายพลเรือน พุทธศักราช ๒๔๗๘
นายกรัฐมนตรีออกกฎไว้ ดังต่อไปนี้

ข้อ ๑  ให้แก้ไขเพิ่มเติมข้อ
๑ แห่งกฎสำนักนายกรัฐมนตรีออกตามความในพระราชบัญญัติเครื่องแบบข้าราชการฝ่ายพลเรือน
พุทธศักราช ๒๔๗๘ (ฉบับที่ ๑๔) และให้ใช้ความต่อไปนี้แทน
เครื่องแบบข้าราชการประจำการทั่วไปให้มี ๕ ชนิดคือ
เครื่องแบบปกติ เครื่องแบบครึ่งยศ เครื่องแบบเต็มยศ เครื่องแบบสโมสร และเครื่องแบบตรวจราชการ

ข้อ ๒  ให้เพิ่มความต่อไปนี้ต่อท้ายข้อ
๒ (ง) (๖) แห่งกฎสำนักนายกรัฐมนตรี ออกตามความในพระราชบัญญัติเครื่องแบบข้าราชการฝ่ายพลเรือน
พุทธศักราช ๒๔๗๘ (ฉบับ ๑๔)
(จ) เครื่องแบบตรวจราชการให้ประกอบด้วย
(๑) หมวกกันแดดสีกากี สายรัดคางหนังสีน้ำตาลขนาดกว้าง ๑ เซนติเมตร
หรือหมวกหนีบสีกากีด้านหน้ามีดุมขนาดเล็ก ๒ ดุม ติดซ้อนกัน
(๒) เสื้อเชิ้ตแขนยาวข้อมือรวบ
หรือแขนสั้นสีกากีคอปกติดเครื่องหมายสังกัดที่ปกคอด้านหน้าทั้งสองข้าง
มีกระเป๋าเย็บติดภายนอกตอนอกเสื้อทั้ง ๒ ข้าง ๆ ละกระเป๋า มีใบปกรูปมนชายกลางแหลม
ที่ปากกระเป๋าทั้งสองติดดุมข้างละ ๑ ดุมสำหรับขัดกับใบปกกระเป๋า กับอินทรธนูสีเดียวกับเสื้อเย็บเป็นแผ่นสี่เหลี่ยมเรียวจากทางด้านไหล่ไปทางคอติดอยู่เหนือบ่าทั้ง
๒ ข้าง ด้านทางไหล่กว้าง ๓.๕ เซนติเมตรเย็บติดกับตะเข็บเสื้อ ด้านทางคอกว้าง ๒.๕
เซนติเมตร ปลายมน ขัดดุมขนาดเล็ก โดยวิธีเจาะเสื้อสอดก้านดุมลงไปติดภายในเสื้อ
ดุมทั้งสิ้นที่กล่าวนี้มีลักษณะเป็นรูปกลมแบนทำด้วยวัตถุสีน้ำตาลแก่
อินทรธนูมีลักษณะ ดังต่อไปนี้
รัฐมนตรี มีแถบสีขาวกว้าง ๑ เซนติเมตร ๓ แถบ
แถบบนขมวดเป็นวงกลม ขนาดวัดเส้นผ่านศูนย์กลางวงใน ๓ มิลลิเมตร กับที่กึ่งกลางของอินทรธนูมีแถบสีขาวขนาดกว้าง
๕ มิลลิเมตร ๑ แถบติดตามยาวไปจดดุมปลายอินทรธนู
ข้าราชการชั้นพิเศษ มีแถบสีขาวกว้าง ๑ เซนติเมตร ๓ แถบ
แถบบนขมวดเป็นวงกลม ขนาดวัดเส้นผ่านศูนย์กลางวงใน ๓ มิลลิเมตร
ข้าราชการชั้นเอก มีแถบสีขาวกว้าง ๑ เซนติเมตร ๓ แถบ
ข้าราชการชั้นโท มีแถบสีขาวกว้าง ๑ เซนติเมตร ๒ แถบ
ข้าราชการชั้นตรี มีแถบสีขาวกว้าง ๑ เซนติเมตร ๑ แถบ
วงกลมและแถบดังกล่าวมาแล้วนี้ทำด้วยไหมขาว
การประดับแถบให้ประดับตามขวางที่ต้นอินทรธนู แถบต้นที่สุดให้ห่างจากต้นอินทรธนู ๕
มิลลิเมตร และแถบต่อ ๆ ไป เว้นระยะห่างกัน ๕ มิลลิเมตร
ข้าราชการชั้นจัตวา มีแถบสีขาวกว้าง ๕ มิลลิเมตร ๑
แถบติดตามขวางกึ่งกลางอินทรธนู
(๓) กางเกงสีกากีแบบขายาวไม่พับปลายขา หรือขาสั้นเพียงเข่า
หรือแบบขี่ม้า
(๔) รองเท้าหุ้มส้นชนิดผูกสีน้ำตาลประกอบกับถุงเท้าสีเดียวกับรองเท้า
ถ้าใช้กางเกงแบบขาสั้นให้ใช้ถุงเท้ายาวสวมถึงใต้เข่า
ถ้าใช้กางเกงแบบขี่ม้าให้ใช้รองเท้าสูงสีน้ำตาลหรือรองเท้าหุ้มข้อชนิดผูกสีน้ำตาลประกอบกับผ้าพันแข้งสีเดียวกับรองเท้า
(๕) เข็มขัดทำด้วยหนังสีน้ำตาล กว้าง ๕ เซนติเมตร ใช้หัวทองเหลืองรูปสี่เหลี่ยมผืนผ้าชนิดหัวกลัด
เครื่องแบบตรวจราชการดังกล่าวมานี้
ให้ใช้ได้เมื่อมีหน้าที่ไปราชการตามภูมิประเทศหรือในโอกาสอื่น ๆ
ที่เจ้ากระทรวงเห็นสมควรให้ใช้

กฎให้ไว้ ณ วันที่ ๑๓ มกราคม พุทธศักราช ๒๔๘๔
พิบูลสงคราม
นายกรัฐมนตรี

โชติกานต์/ปรับปรุง
๑๑ กุมภาพันธ์ ๒๕๖๓

อรญา/ตรวจ
๔ พฤษภาคม ๒๕๖๓

[๑] ราชกิจจานุเบกษา เล่ม ๕๘/ตอนที่ -/หน้า ๑๐๒/๒๑ มกราคม ๒๔๘๔